CAA की कट-ऑफ डेट बढ़ाने की मांग, अफगानिस्तान में सिखों की हालात देख अकाली नेता ने लगाई गुहार
अकाली नेता और दिल्ली सिख गुरुद्वारा प्रबंधक कमेटी के अध्यक्ष मंजिंदर सिंह सिरसा ने मीडिया से बातचीत करते हुए कहा, "मैं प्रधानमंत्री और गृहमंत्री से सीएए में संशोधन करने और कट-ऑफ की तारीख 2014 से 2021 तक बढ़ाने का अनुरोध करता हूं।"
नई दिल्ली. अफगानिस्तान में लगातार बिगड़ते हालातों के बीच भारत सरकार लगातार वहां फंसे हुए भारतीय नागरिकों और अफगान नागरिकों को निकाल रही है। वहां से भारत लाए जा रहे लोगों में अफगान सिख व हिंदू भी शामिल हैं। आज पवित्र गुरुग्रंथ साहिब के तीन स्वरूपों के साथ अफगान सिखों का एक समूह भी भारत पहुंचा है। अफगानिस्तान में बिगड़ते हालातों को देखते हुए अकाली दल के नेता मंजिंदर सिंह सिरसा ने प्रधानमंत्री से सीएए की कट ऑफ डेट 2014 से 2021 करने की गुहार लगाई है।अकाली नेता और दिल्ली सिख गुरुद्वारा प्रबंधक कमेटी के अध्यक्ष मंजिंदर सिंह सिरसा ने मीडिया से बातचीत करते हुए कहा, "मैं प्रधानमंत्री और गृहमंत्री से सीएए में संशोधन करने और कट-ऑफ की तारीख 2014 से 2021 तक बढ़ाने का अनुरोध करता हूं ताकि अफगानिस्तान से आने वाले लोग लाभान्वित हों और यहां एक सुरक्षित जीवन जी सकें और उनके बच्चे यहां पढ़ सकें।"